במקביל למבצע "שובו אחים" לשחרור הנערים החטופים נמשך הירי מרצועת עזה לישראל. ארבע רקטות נורו אמש (ג') לדרום - אחת נפלה בתוך יישוב במועצה האזורית שדות נגב וגרמה נזק לרפת. שתי רקטות נוספות, שנורו למועצה האזורית חוף אשקלון, יורטו על ידי מערכת כיפת ברזל. רסיסים שלהן נפלו בכמה יישובים אך לא דווח על נפגעים או נזק. כארבע שעות אחרי ירי הרקטות, תקף צה"ל בתגובה יעדים ברצועת עזה.

פרט לרקטות שנפלו בשטחי ישראל, נעשה אמש ניסיון נוסף לשיגור לכיוון המועצה האזורית חוף אשקלון, אך הרקטה התפוצצה בבית משפחה ביישוב בית להיא שבצפון רצועת עזה. מהפיצוץ נהרגה פעוטה בת 3 ונפצעו ארבעה בני משפחתה, שפונו לבית חולים ברצועה. מאז החל המבצע בגדה נורו לעבר ישראל יותר מ-20 רקטות.

הרקטה שנפלה ביישוב בשדות נגב (צילום: רועי עידן )

יירוט הרקטה מעל אשקלון, הערב

בתגובה לירי הרקטות, תקף חיל האוויר חמישה משגרים מוטמנים בצפון רצועת עזה, מוקד פעילות טרור במרכזה ואתר לייצור אמצעי לחימה בדרומה. בצה"ל אמרו כי זוהו פגיעות מדויקות במטרות. על פי מקורות פלסטינים, כלי טיס של חיל האוויר תקפו בתגובה מוצב של הג'יהאד האיסלאמי בצפון רצועת עזה. בנוסף הותקף מוצב של המשטרה הימית מערבית לעיירה דיר אל-בלח שבמרכז הרצועה ויעד נוסף בחאן יונס בדרום הרצועה. בתקיפת המשטרה הימית נפצעו שני פלסטינים.

בכיר חמאס מחמוד א-זהאר, הנמנה עם הזרם הנצי בהנהגת התנועה ברצועה, הצהיר שלארגון יש יכולת לירות רקטות אל כל עיר בישראל: "כיום אנו יכולים לפגוע עם רקטות בכל עיר שנמצאת בפלסטין הכבושה".

ראש מועצת שדות נגב, תמיר עידאן, התייחס לירי הרקטות: "כמו תמיד, גם הפעם הגיע רכז הביטחון של היישוב למקום התפוצצות הרקטה וכיוון את כוחות הביטחון. גם האירוע הזה מדגיש את חשיבותו הרבה של רכז הביטחון ביישובי עוטף עזה. ההחלטה של פיקוד העורף לבטל את התפקיד שערורייתית ומנותקת מהמציאות. אני קורא לשר הביטחון לבטל לאלתר את ההחלטה ולאפשר לנו לנהל שגרת חירום".

במוצאי שבת נורו שלוש רקטות לעבר המועצה האזורית שער הנגב.

לא היו נפגעים ולא נגרם נזק. בתגובה, ביום ראשון לפנות בוקר תקפו מטוסי חיל האוויר יעדים בדרום הרצועה ובמרכזה.

בשבת בבוקר התפוצצה רקטה על כביש ביישוב במועצה האזורית חוף אשקלון. קודם לכן נשמעה באזור אזעקת "צבע אדום", והתושבים נכנסו למרחבים המוגנים. אנשי ביטחון איתרו את הרקטה על כביש באזור החממות של היישוב. איש לא נפגע, אך לכביש נגרם נזק.